Byrådet har tirsdag lagt frem sitt forslag til bybane mot Åsane.

Bybanesaken har vært preget av et intenst politisk spill i lang tid. Og de siste ukene har det strammet seg til.

Etter det BA forstår har byrådspartiene forsøkt å få KrF med på laget i løpet av en lang, lang dag i rådhusets 13. etasje.

KRF VIL STEMME FOR SITT EGET FORSLAG

Etter det BA får opplyst går KrF med på byrådets forslag subsidiært. De vil først stemme for sitt primære forslag, Bybanen langs Bryggen. Dette forslaget vil falle, og de vil deretter stille seg bak byrådets kompromiss, likevel.

Dette betyr at Arbeiderpartiets forhandlingskort ikke er så gode som de gjerne skulle ønske. Byrådet vil få flertall for sitt forslag via KrFs subsidiære stemmer.

KrF hadde i utgangspunktet trukket seg ut av forhandlingene i byrådet, og forlangte to ting: At de ikke lenger hadde byutviklingsbyråden, og at de kunne ta dissens i Bybane-saken.

Bakgrunnen for dette er at byutviklingsbyråd Filip Rygg (KrF) gikk av. Han sa at han faglig sett ikke kunne stå bak et tunnelinnslag ved Kjøttbasaren. Rygg ville ha to reguleringsplanen parallelt: Langs Bryggen og som et kompromiss inn ved Kjøttbasaren.

Et Bybane-alternativ som fagfolkene mener er svært risikabelt. Men det splittede byrådet går likevel inn for denne tunnelen.

– Byrådet vil vise til at det er utredet ulike løsninger med tunnelinnslag i Vetrlidsalmenningen eller Finnegårdsgaten, og byrådet mener dette er et godt alternativ til trase langs Bryggen, står det i saken fra byrådet.

– Dette alternativet vil ivareta Torget som sentral holdeplass, og byrådet mener dette er avgjørende for å sikre god tilgjengelighet til viktige reisemål i Sentrum. På denne måten ivaretar en de fleste fordeler med dagløsning, men uten at Bybanen legges langs Bryggen, føyes det til.

ET KOMPROMISS

Før Rygg gikk av, var det jubel i Høyre og Frp sine grupper. De hadde selv gått inn for kompromissløsning ved Kjøttbasaren, og så for seg å få Arbeiderpartiet med seg på laget.

Slik vil byrådet bygge Bybanen:

Bybanen kommer fra Kaigaten, opp Christies gate, gjennom Småstrandgaten, langs Torget og inn i en tunnel ved Kjøttbasaren. Bybanen kommer ut til et stopp ved Slakthustomten.

Fra Slakthustomten går den videre i Sjøgaten, til stopp ved Sandviken Brygge. Der går den i tunnel til NHH.

Fra NHH går den i tunnel til stopp i Eidsvåg. Fra Eidsvåg til stopp ved Tertneskrysset, derfra til Prestestien og stopp der, så på tvers bak Åsane senter til C-tomten, med ny kollektivterminal, og derfra til Vågsbotn.

I tillegg vil de lage en Bymiljøtunnel parallelt med reguleringsarbeidet for Bybanen for frigjøre Torget og Bryggen for trafikk.

– I det videre arbeid skal løsningene utvikles utfra målet om å stenge Bryggen for biltrafikk, står det i saken.

De skal også arrangere en arkitekt- og designkonkurranse for utforming av området Torget – Vetrlidsalmenning - Finnegårdsgaten – Bryggen.

De varsler også at finansiering for bybanetraseen ikke i vesentlig grad skal endre dagens bompengenivå.

Tunnelløsningen ved Peter Motzfeldts gate forkastes av Høyre og Frp nå. Her er ingen plan B, slik sterke krefter i Høyre og Frp ville ha. Nå er det Arbeiderpartiet som er pekt ut til hovedforhandlingspartner i denne saken.

BYBANE TIL FYLLINGSDALEN

Byrådet vil også ha opp tempoet i utbygningen av bybane til Fyllingsdalen.

De frykter nemlig at Bybanen mot Åsane skal stoppe opp på planstadiet, på grunn av alle de store utfordringene det er teknisk og antikvarisk ved å legge Bybanen inn ved Kjøttbasaren.

– For å sikre kontinuerlig utbygging av et helhetlig bybanenett, ber bystyret byrådet intensivere reguleringsarbeidet vestover, står det i siste vedtakspunkt i Bybane-saken.